钦定古今图书集成/明伦汇编/官常典/第333卷 > 周
## 钦定古今图书集成/明伦汇编/官常典/第333卷 > 周

周制，始设御史以辅冢宰，考百官及万民之法令、职
簿书、期会之事，而统于《春官宗伯》。又设司隶，掌五隶
以搏盗贼，兼守王宫与野舍之厉禁，而统于《秋官大
司寇》。

按：《周礼春官》宗伯“礼官之属，御史，中士八人，下士十
有六人，其史百有二十人，府四人，胥四人，徒四十人。”

〈注〉御犹侍也，进也。其史百有二十人，以掌赞书人多也。

《御史》“掌邦国都鄙及万民之治令，以赞冢宰。”

〈注〉王所以治之，令冢宰掌王治。

凡治者，受法令焉。

〈注〉为书写其治之法令，来受则授之。

掌赞书。

〈注〉“王有命，当以书致之”，则“赞”为辞，若今尚作诏文，

凡数从政者。

〈注〉自公卿以下至胥徒，凡数及其见在空缺者，郑司农读言“掌赞书数。”书数者，《经礼》三百，《曲礼》三千，法度皆在。郑元以为不辞，故改之云。

《秋官》司寇，刑官之属。“司隶，中士二人，下士十有二人，
府五人，史十人，胥二十人，徒二百人。”

〈注〉“隶，给劳辱之役者”，汉始置司隶，亦使将徒治道沟渠之役，后稍尊之，使主官府及近郡。

《司隶》掌五隶之法，辨其物而掌其政令。

〈注〉《五隶》，谓罪隶，四翟之隶也。物衣服兵器之属。

帅其民而搏盗贼，役国中之辱事，为百官积任器，凡
囚执人之事。

〈注〉民，五隶之民也。郑司农云：“百官所当任持之器物，此官主为积聚之也。”

邦有祭祀、宾客、丧纪之事，则役其烦辱之事。

〈注〉烦，犹剧也。《士丧礼》下篇曰：“隶人涅厕。”

掌帅四翟之隶，使之“皆服其邦之服，执其邦之兵，守
王宫与野舍之厉禁。”

〈注〉“野舍”，王者所止舍也。厉，遮例也。

罪隶，百有二十人。

〈注〉盗贼之家为奴者。

《罪隶》“掌役百官府与凡有守者，掌使令之小事。”

〈注〉役，给其小役。

凡封国，若家牛，助为牵徬。

〈注〉郑司农云：“凡封国若家，谓建诸侯、立大夫家也。牛助为牵徬，此官主为送致之也。”郑元谓“牛助，国以牛助转徙也。罪隶牵徬之，在前曰牵，在旁曰徬。

其守王宫与其厉禁者，如蛮隶之事。”

蛮隶，百有二十人。

〈注〉征南夷所获。

《蛮隶》：“掌役校人养马。其在王宫者，执其国之兵，以守
王宫，在野外，则守厉禁。”

闽隶，百有二十人。

〈注〉闽、南蛮之别。

闽隶掌役畜养鸟，而阜蕃教扰之，掌子则取隶焉。

〈注〉《杜子春》云：“子当为祀。”郑元谓：掌子者，王立世子，置臣使掌其家事，而以闽隶役之

〈注〉征东夷所获。

《夷隶》掌役牧人，养牛马，与鸟言。

〈注〉郑司农云：“夷狄之人或晓鸟兽之言，故《春秋传》曰：‘介葛卢闻牛鸣，曰‘是生三牺’。皆用矣’。是以貉隶职掌与兽言。”

其“守王宫”者与其守“厉禁”者，如蛮隶之事。

貉隶，百有二十人。

〈注〉《征东北夷》所获凡隶众矣。此其选以为役员，其馀谓之“隶。”

《貉隶》“掌役服不氏而养兽而教扰之”，掌与兽言。

〈注〉不言“阜藩”者，猛兽不可服，又不生乳于圈槛也。

其守王宫者，与其守厉禁者，如蛮隶之事。